钦定古今图书集成/方舆汇编/职方典/第1261卷 > 《菁茅赋》元·王儒真
## 钦定古今图书集成/方舆汇编/职方典/第1261卷 > 《菁茅赋》元·王儒真

草木之生于天地间者，概乎其类。或有繁叶而疏枝，
亦有深根而固蒂。饱沾雨露之恩，足感阴阳之气。丛
本则殊，荣枯有序。是以薰莸之不同，因其品名之各
异。唯兹包茅，生而异类。一茎三脊，拔乎其萃。曰芬曰
芳，为祥为瑞。著乎《禹贡》之辞，产乎沅江之地。春祀秋
尝，备供王祭。于是朝廷所用有司加意督工栽种，培
“植尽诚。春则长养，禁护殷勤。夏则采拔，浣曝轻清，虔
恪包匦。驿传递程，众官拜送。是用进呈，贡以宗祀之
用，及玷郁鬯之荣。祼假缩酒，荐享克诚。”於戏！此茅之
为美也，其质甚轻。故用之为祭也，其礼至重。盖《系辞》
既有白茅之藉用，《春秋》责包茅之不贡，圣人巨笔犹
车轮之曳踵。嗟夫！圣人制礼，先王修身。历代未泯，万
世传流。作古今之仪范，继天地之皇猷。承流宣化，与
国咸休。予是思之，岂不竦踊？述其所由，记其功用，以
风其意，以谂其众。勿剪勿伐，宜栽宜种。冀其于万斯年，不失沅江之底贡。